Vyf metrobeamptes in hof oor korrupsieArgieffoto Vyf beamptes van die Johannesburgse metropolisie het Maandag in die Germiston-landdroshof verskyn op aanklag van korrupsie en regsverydeling. Die polisiekonstabels is vroeër die oggend deur die Valke in hegtenis geneem, het kapt. Ndivhuwo Mulamu, woordvoerder van die elite-misdaadondersoekeenheid, gesê. Patrick Xolani Njova (38), Simphiwe Zwelakhe Diko (36), Siyabulela Stanford Kheswa (36), Smanga Mthethwa (33) en Fumani Brain Maluleke (26) is op borgtog van R2 000 elk vrygelaat en moet op 13 Oktober weer in die hof verskyn. Volgens Mulamu het die beamptes na bewering in Maart vanjaar ŉ motor van die pad af getrek in Cleveland in Johannesburg. “Terwyl hulle die motor deursoek het, het hulle glo op ŉ ongelisensieerde vuurwapen beslag gelê. In plaas daarvan om die verdagte in hegtenis te neem het hulle glo op omkoopgeld van R15 000 aangedring en die verdagte toe vrygelaat.” Die Valke het ŉ wenk rakende die voorval ontvang en ná ŉ deeglike ondersoek lasbriewe vir die beamptes se inhegtenisneming bekom.